D ô v o d o v á   s p r á v a

k nariadeniu vlády SR o rozdeľovaní výnosu dane z príjmov územnej samospráve
(aktualizácia 27.3.2007)

A.	Všeobecná časť

Nariadenie vlády Slovenskej republiky o rozdeľovaní výnosu dane z príjmov územnej samospráve vypracovalo ministerstvo na základe ustanovenia § 4 ods. 1 zákona č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov. 

Nariadenie vlády určuje kritéria a váhy rozdeľovania výnosu dane z príjmov fyzických osôb, s výnimkou dane z príjmov vyberanej zrážkou, (ďalej len „daň“) do rozpočtov obcí a rozpočtov vyšších územných celkov. 

 	Pri tvorbe návrhu nariadenia vlády ministerstvo postupovalo nasledovne: 

1.	Analýza a zadefinovanie originálnych kompetencií, ktoré budú predmetom financovania formou podielovej dane;

2.	Kvantifikácia výdavkov územnej samosprávy a objemu finančných prostriedkov určených na financovanie prostredníctvom podielu na výnose dane, podľa § 2 a § 3 zákona.  Celkový  takto  stanovený objem výnosu dane bol 31 354,9 mil. Sk, z toho obce 23 500,5 mil. Sk a vyššie územné celky 7 854,4 mil. Sk. 

3.	Výber a váha kritérií pre rozdeľovanie výnosu dane obciam zohľadňuje samosprávne kompetencie určené na prefinancovanie (školstvo, sociálne zabezpečenie), rešpektuje požiadavku na nevyhnutnú stabilitu systému delením výnosu dane podľa počtu obyvateľov bez rozdelenia do štatisticky sledovaných vekových skupín a rieši aj nevyhnutnosť zabezpečiť zvýšený prísun finančných prostriedkov nadväzne na rozsah poskytovaných služieb v centrách osídlenia. 

4.	Na základe rovnakej zásady sú konštruované kritéria a váhový pomer pri rozdeľovaní výnosu dane vyšším územným celkom. Určené kritériá zohľadňujú samosprávne kompetencie určené na prefinancovanie (školstvo, sociálne zabezpečenie, doprava), pričom taktiež sa zachováva princíp stability.

5.	Finančné prostriedky z výnosu dane sú rozdeľované jednotlivým subjektom územnej samosprávy podľa premenlivých veličín na základe štatistických údajov, čo vylučuje subjektívnosť pri rozhodovaní a súčasne eliminuje prípadné politické vplyvy.

Kritériá a ich kvantifikácia:

A. Obce:

A.1.  Počet obyvateľov	
         váha  23 %

Finančné zabezpečenie základných samosprávnych kompetencií v oblasti výkonu miestnej verejnej správy podľa zákona  SNR č. 369/1990 Zb. o obecnom zriadení ako verejnoprospešné služby, správa a údržba verejného osvetlenia a miestnych komunikácií, kultúrnych pamiatok, zásobovanie vodou a ďalších služieb občanom obce. Kritérium stabilizuje prostredie tým, že nerozlišuje veľkostné kategórie obcí a rozsah poskytovaných služieb. Pôsobí na zmiernenie vertikálnych fiškálnych nerovností a umožňuje zabezpečovať služby, ktoré boli zverené obciam už zákonom č. 369/1990 Zb. 

Objem finančných prostriedkov 2,4 mld. Sk, ktorý sa v etape schvaľovania nariadenia vlády prepočítaval koeficientom nadmorskej výšky, vychádzal z podkladov Združenia miest a obcí Slovenska. Pripadajúci objem výnosu podielovej dane upraveného koeficientom nadmorskej výšky zodpovedá rozdielnej energetickej náročnosti škôl a školských zariadení v samosprávnej pôsobnosti obcí, pri zabezpečovaní prevádzky obecných úradov a výkonu samosprávnych funkcií financovaním iných obecných zariadení (kultúrne, sociálne, telovýchovné a iné) a rozdielnej finančnej náročnosti zabezpečovania údržby obecných komunikácií z titulu geografických podmienok. Absolútna hodnota výnosu pripadajúca na jednotlivú obec bola upravená koeficientom nadmorskej výšky stredu obce v rozsahu 44 % kritéria, čo zodpovedalo uvedenej sume. 
	
V rámci medzirezortného pripomienkového konania k Správe o doterajšej realizácii fiškálnej decentralizácie a predpokladanom vývoji v ďalšom období, ktorú vláda prerokovala dňa  25. januára 2006, Asociácia horských sídiel Slovenska upozornila na potrebu výraznejším spôsobom riešiť tieto disparity.

 Ministerstvo financií akceptovalo vecnú stránku požiadavky horských sídiel na výraznejšie zohľadnenie vyššej potreby finančných prostriedkov v súvislosti s geografickou polohou. Nariadenie vlády SR č. 519/2006 Z.z. s účinnosťou od 1.1.2007 rieši uvedený problém v časti kritéria rozdelenia výnosu dane podľa počtu obyvateľov zmenou pomeru upravovaného nadmorskou výškou zo 44 % na 57 % a v prílohe č. 1 zvýšením strmosti koeficientu nadmorskej výšky z rozsahu od 0,8500 do 1,3500 na hodnoty od 0,7500 do 2,0000. 

Aktualizovaný vzorec pre výpočet koeficientu nadmorskej výšky pre obec „i“ je nasledovný:

knv = (nadm. výška obce „i“ – 98) * (1,2500/917) + 0,7500
 
kde:           98 = nadmorská výška najnižšie položenej obce v SR (Svätá Mária)
          1,2500 =  rozdiel strmosti koeficientu (0,7500 – 2,0000)	     
               917 = rozdiel medzi najnižšie a najvyššie položenou obcou v SR (Lom nad Rimavicou)

Koeficient pre každú obec je uvedený v prílohe nariadenia vlády.

A.2.  Počet  obyvateľov  upravený  veľkostným  koeficientom  obce                                                                                          váha 32 %

Kritérium neutralizuje externality, prelievanie úžitku z jednej správnej jednotky do druhej bez zohľadnenia nákladov. Cieľom je rešpektovať zvýšenú potrebu finančných prostriedkov pre obce a mestá, ktoré vykonávajú samosprávne pôsobnosti aj pre obyvateľov okolitých obcí. Súčasne je motivačným faktorom pre medziobecnú spoluprácu a racionalizácie výkonov funkcií samosprávnych orgánov. Podporuje efektívnosť pri riadení samospráv. 

A.3.  Počet žiakov (detí) základných umeleckých škôl a školských zariadení v zriaďovateľskej pôsobnosti obcí                                                                                                                            váha 40 %

Kritérium zabezpečuje zdroje na financovanie samosprávnych kompetencií v oblasti školstva, a to základných umeleckých škôl, materských škôl, školských klubov detí, školských stredísk záujmovej činnosti, centier voľného času, jazykových škôl pri základných školách zariadení školského stravovania pre žiakov základných škôl a pre deti materských škôl. Každému typu zariadenia zodpovedá príslušný koeficient uvedený v prílohe nariadenia a ktorý koriguje pripadajúci podiel výnosu dane. Kritérium smeruje finančné prostriedky do obcí, kde sa tieto školy a zariadenia nachádzajú a nie do obcí, kde majú títo žiaci a deti trvalý pobyt. 

A.4.  Počet obyvateľov, ktorí dovŕšili vek šesťdesiatdva rokov	                                                                           váha 5 %
                                               
Smerovanie na financovanie potrieb v sociálnej oblasti pre obyvateľov v poproduktívnom veku,  pre ktorých obec zabezpečuje opatrovateľskú službu v zmysle platnej legislatívy.  

B. Vyššie územné celky: 

B.1.  Počet obyvateľov                                                                                                                                                                     váha 15 %

Finančné prostriedky sú smerované na základné samosprávne kompetencie v oblasti výkonu verejnej správy pri zabezpečovaní tvorby a plnenia programu sociálneho, ekonomického  a kultúrneho rozvoja územia samosprávneho kraja, utváranie podmienok na tvorbu, prezentáciu, rozvoj kultúrnych hodnôt a ochrany pamiatkového fondu, ako aj ďalších aktivít v zmysle zákona NR SR č. 302/2001 Z. z. o samosprávnych krajoch.

B.2.  Počet obyvateľov vo veku 15 až 18 rokov                                                                                                                váha 15 %
								           
Smerovanie na vekovú skupinu obyvateľov na financovanie samosprávnych kompetencií vyšších územných celkov v oblasti stredného školstva ako sú záujmovo-vzdelávacie zariadenia, domovy mládeže, zariadenia školského stravovania, zariadenia praktického vyučovania, školy v prírode, centrá voľného času, školské strediská záujmovej činnosti a strediská služieb škole.

B.3. Počet obyvateľov, ktorí dovŕšili vek šesťdesiatdva rokov
         váha 32 % 
                                                       
Pre vekovú skupinu obyvateľov, ktorí sú potencionálni prijímatelia služieb samosprávnych kompetencií vyššieho územného celku v oblasti sociálnych vecí v zariadeniach sociálnych služieb, ako sú domovy sociálnych služieb pre dospelých a domovy dôchodcov, stanice opatrovateľskej služby, zariadenia chráneného bývania, útulky ako aj neštátne subjekty, ktoré poskytujú prevažne sociálne služby. 

B.4.  Obrátená hustota obyvateľstva	                                                                                                                            váha 9 %

Smerovanie na verejnú autobusovú dopravu vykonávanú vo verejnom záujme. Pre výpočet je použitá obrátená hodnota ukazovateľa hustoty obyvateľstva, čo zohľadňuje zvýšenú nákladovosť verejnej autobusovej dopravy v oblastiach s nižšou koncentráciou obyvateľstva.

B.5.  Dĺžka ciest II. a III. triedy		                                                                                                           váha 20 %

Finančné prostriedky podielovej dane smerujú na krytie potrieb súvisiacich s výkonom vlastníckych vzťahov.

B.6.  Rozloha vyššieho územného celku                                                                                                                             váha 9 %

Kritérium zohľadňuje finančnú náročnosť zabezpečovania ďalších nešpecifikovaných originálnych kompetencií jednotlivých VÚC z hľadiska veľkosti územia.

Daňové úrady sú povinné vykonávať prepočty výnosu dane pre jednotlivé obce a vyššie územné celky mesačne podľa vzorcov uvedených v prílohe nariadenia.

Návrh nariadenia vlády Slovenskej republiky o rozdeľovaní a poukazovaní výnos dane z príjmov územnej samospráve je v súlade s Ústavou Slovenskej republiky a s inými  zákonmi, ako aj medzinárodnými zmluvami a inými medzinárodnými dokumentmi.

B.	Osobitná časť

K § 1:

Ustanovenie paragrafu nadväzuje na povinnosť vlády uvedenej v zákone v § 4 ods. 1 nariadením vlády určiť kritériá a spôsob rozdeľovania výnosu dane z príjmov fyzických osôb, s výnimkou dane z príjmov vyberanej zrážkou, obciam a vyšším územným celkom.

K § 2:

Odsek 1 špecifikuje kritériá pre rozdelenie výnosu dane podľa § 2 zákona na rozdelenie obciam podľa uvedených kritérií a ich váhy. Kritérium podľa písmena a) pripadajúceho výnosu dane na rozdelenie obciam má charakter stability príjmov, rozdelením podľa počtu obyvateľov obce s trvalým pobytom na jej území k určenému dátumu. V tomto kritériu sa uplatňuje aj koeficient nadmorskej výšky.

Kritérium uvedené v písmene b) má zabezpečiť najmä finančné prostriedky na vykonávanie funkcií a rozsah poskytovaných služieb občanom v centrách osídlenia. Veľkostné koeficienty obcí podľa počtu občanov s trvalým pobytom na území obce k stanovenému dátumu sú uvedené v prílohe nariadenia. Vzhľadom na špecifické postavenie hlavného mesta Slovenskej republiky, je Bratislava uvedená samostatne. Pretože podobné postavenie vo východnej časti Slovenskej republiky majú aj Košice, ktoré počtom obyvateľov prevyšujú dvaapolnásobne ostatné krajské mestá, sú aj Košice uvedené so samostatným veľkostným koeficientom.

Kritériá uvedené v písmenách c) a d) nadväzujú na  originálne kompetencie územných samospráv vo vzťahu k zabezpečovaniu úloh v oblasti školstva a v oblasti opatrovateľskej služby.

Odsek 2 určuje nárok obcí na výnose dane v mesačnom intervale.

Vzorec pre výpočet podielu obce na výnose dane je uvedený v prílohe nariadenia.

K § 3:

Obdobne ako v § 2 nariadenia, § 3 stanovuje kritériá a ich váhu pre rozdelenie výnosu dane vyšším územným celkom. Kritérium a váha uvedené v odseku 1 písmena a) zodpovedá právu každého občana na rovnaký prístup k základným funkciám verejnej správy, ktoré sú v kompetencii vyšších územných celkov.  

Kritériá pod písmenami b) a c) zodpovedajú samosprávnym kompetenciám vyšších územných celkov vo vzťahu k príslušným kategóriám občanov. 

Písmeno d) zodpovedá objemu finančných prostriedkov určených podľa príslušnej legislatívy na náhradu straty vo verejnej autobusovej doprave vykonávanej dopravcami vo verejnom záujme. Ako kritérium je stanovená obrátená hustota obyvateľstva vyššieho územného celku.

Kritérium uvedené v písmene e) odseku reflektuje funkcie územnej samosprávy k starostlivosti o výstavbu a údržbu ciest II. a III, kategórie, ktoré sú v správe vyšších územných celkov. Ako kritérium je použitá dĺžka komunikácií na území príslušného vyššieho územného celku.

Rozloha územia vyššieho územného celku, ako kritérium uvedené pod písmenom f), zohľadňuje rozdielnu finančnú náročnosť zabezpečovania originálnych kompetencií vyšších územných celkov v závislosti od veľkosti územia samosprávneho kraja.

	Odsek 2) stanovuje nárok vyššieho územného celku na príslušný podiel výnosu dane v mesačnom intervale.

Vzorec pre výpočet podielu vyššieho územného celku na výnose dane je uvedený v prílohe nariadenia.

K § 4:

V prípade vyšších územných celkov sa uplatňuje systém horizontálneho vyrovnávania. Jeho zavedenie vyplynulo z potreby riešiť rozdiely medzi novým systémom financovania potrieb vyšších územných celkov prostredníctvom prerozdeľovania výnosu dane z príjmov fyzických osôb a výnosu dane z motorových vozidiel a systémom platným do 31.12.2004. Realizácia nového systému bez korekcie by spôsobila neodôvodnenú výraznú diferenciáciu medzi vyššími územnými celkami navzájom, ako aj v porovnaní so súčasným stavom. Preto sa zaviedol koeficient horizontálneho vyrovnávania, ktorý tieto diskrepancie zmierňuje. 

V období rokov 2005 až 2007 sa vypočítané hodnoty rozdielu medzi starým a novým systémom upravujú každoročne rovnomerne o 25 % s tým, že od roku 2008 bude platiť koeficient solidarity vo výške 90 %. Koeficienty, ktoré sú uvedené v prílohe nariadenia vlády sú výsledkom matematického výpočtu podľa uvedených princípov a preto ich ministerstvo nemôže individuálne meniť v prospech resp. v neprospech žiadneho vyššieho územného celku.

K § 5:
	
Nariadenie nadobudlo účinnosť v súlade so zákonom o rozpočtovom určení výnosu dane z príjmov územnej samospráve  1. januára 2005. Novela nariadenia vlády č. 519/2006 Z.z. je platná od 1. januára 2007.

––-   ooooo   ––